b'\n_START_ARTICLE_\nVlak\n_START_PARAGRAPH_\nV \xc5\xbeelezni\xc5\xa1kem transportu je vlak po predpisih sestavljena in speta skupina \xc5\xbeelezni\xc5\xa1kih potni\xc5\xa1kih in/ali tovornih vagonov z enim ali ve\xc4\x8d vle\xc4\x8dnimi vozili, motornik ali samodejno gnana motorna enota, vle\xc4\x8dno vozilo, ki vozi samo ali motorno vozilo za posebne namene._NEWLINE__NEWLINE_Vlaki lahko preva\xc5\xbeajo potnike in/ali tovor iz enega na drugo mesto vzdol\xc5\xbe proge. Vodilo sta obi\xc4\x8dajno dve vzporedni \xc5\xbeelezni\xc5\xa1ki tirnici, lahko pa je tudi enotirni\xc4\x8dna \xc5\xbeeleznica ali pa maglev. Pogon vlaka je mo\xc5\xbeen iz razli\xc4\x8dnih virov, obi\xc4\x8dajno pa je to ena ali ve\xc4\x8d lokomotiv. Vlake lahko s kablom vle\xc4\x8dejo tudi konji ali pa jih po klancu navzdol poganja gravitacija\n_START_SECTION_\nVrste vlakov\n_START_PARAGRAPH_\nPosebne vrste vlakov delujejo na pripadajo\xc4\x8dih posebnih \xc5\xbeeleznicah, kot so enotirni\xc4\x8dna \xc5\xbeeleznica, hitra \xc5\xbeeleznica, maglev, vzpenja\xc4\x8da, zobata \xc5\xbeeleznica ali pa zra\xc4\x8dna \xc5\xbeeleznica._NEWLINE_Potni\xc5\xa1ki vlak vsebuje eno ali ve\xc4\x8d lokomotiv ter enega ali ve\xc4\x8d potni\xc5\xa1kih vagonov. Vlak je lahko sestavljen samo iz potni\xc5\xa1kih vagonov, pri tem pa so nekateri ali pa kar vsi gnani kot motorna enota._NEWLINE_Tovorni vlaki so sestavljenih iz tovornih vagonov, \xc4\x8deprav so nekateri po\xc5\xa1tni vlaki (posebej v nekaterih dr\xc5\xbeavah potujo\xc4\x8di po\xc5\xa1tni uradi) na zunaj bolj podobni potni\xc5\xa1kim vlakom._NEWLINE_Vlaki so lahko tudi me\xc5\xa1ani, to pomeni, da preva\xc5\xbeajo tako tovor in potnike. Taki me\xc5\xa1ani vlaki postajajo \xc4\x8dedalje redkej\xc5\xa1i v ve\xc4\x8d dr\xc5\xbeavah. V Sloveniji jih nimamo, \xc4\x8deprav nekateri potni\xc5\xa1ki vlaki tudi preva\xc5\xbeajo manj\xc5\xa1e koli\xc4\x8dine tovora, predvsem po\xc5\xa1to._NEWLINE_Posebni vlaki se uporabljajo tudi za vzdr\xc5\xbeevanje prog._NEWLINE_Samo nepripeto \xc5\xbeelezni\xc5\xa1ko vozilo sicer ni vlak, vendar se tako \xc5\xa1teje zaradi signalizacijskih razlogov.\n_START_SECTION_\nVleka\n_START_PARAGRAPH_\nPrvi vlaki so bili vle\xc4\x8deni z vrvjo, s konji ali pa gravitacijsko, od za\xc4\x8detka 19. stoletja dalje pa v veliki ve\xc4\x8dini s parnimi lokomotivami. Od 20-ih let 20. stoletja so parne lokomotive za\xc4\x8dele zamenjevati dizelske in elektri\xc4\x8dne lokomotive, ki so bile preprostej\xc5\xa1e za uporabo in obratovanje ter tudi \xc4\x8distej\xc5\xa1e, vendar dra\xc5\xbeje. Ob pribli\xc5\xbeno istem \xc4\x8dasu so v potni\xc5\xa1ki promet za\xc4\x8dele prihajati tako dizelske kot elektri\xc4\x8dne samodejno gnane motorne enote. Ve\xc4\x8dina dr\xc5\xbeav je odpravila parne lokomotive iz vsakodnevne rabe do 70. let 20. stoletja. Nekatere dr\xc5\xbeave, kjer je premog poceni in v izobilju (predvsem na Kitajskem), \xc5\xa1e uporabljajo parne lokomotive, vendar se tudi te postopoma umikajo. Muzejski parni vlaki pa so \xc5\xa1e vedno v uporabi v ve\xc4\x8dini dr\xc5\xbeav zaradi turizma._NEWLINE_Elektri\xc4\x8dna vleka omogo\xc4\x8da ni\xc5\xbejo ceno po prevo\xc5\xbeenem kilometru, vendar z visokimi za\xc4\x8detnimi stro\xc5\xa1ki, ki so upravi\xc4\x8deni samo na progah z veliko prometa. Ker je stro\xc5\xa1ek izgradnje elektrificirane proge visok, elektri\xc4\x8dna vleka ni primerna za zelo dolge proge. Elektri\xc4\x8dni vlaki dobivajo elektri\xc4\x8dni tok preko nadtirnih elektri\xc4\x8dnih kablov ali preko sistema tretje tirnice.\n_START_SECTION_\nZnane \xc5\xbeelezni\xc5\xa1ke proge\n_START_PARAGRAPH_\nPrvo \xc5\xbeelezni\xc5\xa1ko progo na svetu, med pristani\xc5\xa1kim mestom Liverpool in Manchestrom, po kateri je vozila parna lokomotiva, so pod vodstvom Georgea in Roberta Stephensona zgradili leta 1830 v Veliki Britaniji. Proga je bila dolga 50 km.'